## Pravila o licenciranju obrta za izvođenje praktičnog dijela programa naukovanja

### NN 10/1996 (6.2.1996.), Pravila o licenciranju obrta za izvođenje praktičnog dijela programa naukovanja

# **HRVATSKA OBRTNIČKA KOMORA**

Na osnovi članka 9. i 10. Pravilnika o načinu ostvarivanja
programa naukovanja i osposobljavanja za vezane obrte ("Narodne novine"
br. 101/95.), Upravni odbor Hrvatske obrtničke komore na svojoj
sjednici od 18. siječnja, 1996. godine donio je

## **PRAVILA**

### **O LICENCIRANJU OBRTA ZA IZVOÐENJE PRAKTIČNOG DIJELA PROGRAMA NAUKOVANJA**

Članak 1.

Praktični dio naukovanja se izvodi kod obrtnika ili trgovačkog
društva (u daljnjem tekstu obrtnik), koje obavlja vezani obrt za koje se
traži majstorski ispit.

Članak 2.

Za obavljanje praktičnog dijela naukovanja obrtniku se izdaje
dozvola (u daljnjem tekstu licenca.

Licencu izdaje područna obrtnička komora na prijedlog
komisije za licenciranje.

Članak 3.

Licencu može dobiti obrtnik, koji ispunjava uvjete iz članka
8. Pravilnika o načinu ostvarivanja programa naukovanja i osposobljavanja
za vezane obrte ("Narodne novine" br. 101/95).

Područna obrtnička komora imenuje komisiju za licenciranje,
čije osnivanje potvrđuje Upravni odbor Hrvatske obrtničke
komore.

Zadaća komisije za licenciranje je provjera udovo-ljavanja kadrovskim
i materijalnim uvjetima za ostvarivanje praktičnog dijela programa
naukovanja.

Članak 4.

Kadrovskim uvjetima udovoljava obrtnik, koji ima odgovarajuće
majstorsko zvanje ili ima zaposlenog djelatnika s odgovarajućim majstorskim
zvanjem.

Materijalnim uvjetima udovoljava obrtnik ako posjeduje:

- odgovarajući prostor u skladu s uvjetima za obavljanje obrta,
odnosno radno mjesto za naučnika,

- odgovarajuću opremu (strojeve, uređaje, alate ...), koja
omogućava realizaciju izvedbenog programa praktičnog dijela
naukovanja s najmanje 70%-tnim obuhvatom planiranih radnih operacija i
postupaka,

- osigurane mjere higijensko tehničke zaštite pri radu i zaštite
okoliša, te

- propisane sanitarne standarde.

Članak 5.

Komisija za licenciranje osniva se za svaku vrstu programa posebno.

Komisija ima tri člana i to:

- obrtnika majstora odgovarajućeg zvanja,

- nastavnika odgovarajuće struke obrtničke ili druge srednje
strukovne škole, u kojoj se ostvaruju programi za obrtnička zanimanja,

- predstavnika stručne službe područne obrtničke
komore ili udruženja obrtnika.

Predsjednik komisije je obrtnik majstor.

Članak 6.

Sudjelovanje u radu komisije za licenciranje je časna dužnost.

Člana komisije, iz redova obrtnika, može se imenovati samo uz
njegovu pismenu suglasnost.

Dužnost člana komisije je, nakon njegovog imenovanja obvezna.

Za izgubljenu zaradu zbog rada u komisiji, za obrtnika je propisana
odšteta čiju visinu utvrđuje Upravni odbor Hrvatske obrtničke
komore.

Mandat člana komisije nije ograničen, a za kršenje obveza
pokreće se postupak pred Sudom časti za obrtnika, a za ostale
članove stegovni postupak na prijedlog Upravnog odbora područne
obrtničke komore.

Članak 7.

Komisija za licenciranje sastaje se samoinicijativno ili na zahtjev
obrtnika, koji želi primati naučnike na naukovanje.

Zahtjev za licenciranje podnosi se područnoj obrtničkoj
komori ili udruženju obrtnika. Komisija radi u punom sastavu.

Članak 8.

Obrtniku koji udovoljava uvjetima iz članka 4. ovih Pravila izdaje
se licenca na obrascu, kojeg propisuje Upravni odbor Hrvatske obrtničke
komore.

Članak 9.

Obrtnik, koji posjeduje licencu ima pravo uporabe naziva: "Majstorski
obrt s pravom primanja naučnika".

Članak 10.

Ova Pravila stupaju na snagu danom donošenja.

Broj: 101-01-96

Predsjednik Hrvatske

obrtničke komore

**Josip Šajnović,** v.r.

Ostalo, NN 10/1996-151